T ลุยยื่นงานประมูล 7 พันล้านบาท พร้อมเปลี่ยนชื่อเรียกความเชื่อมั่น
T ตั้งเป้ารายได้ปีนี้ 1 พันลบ. พร้อมลุ้นผลงานประมูลใหม่ มูลค่า 7 พันลบ. - เปลี่ยนชื่อบริษัทใหม่เป็น “ที เอ็นจิเนียร์ริ่ง คอร์เปอร์เรชั่น” หวังเรียกความเชื่อมั่น เล็งรับงานโครงการขนาดใหญ่ของภาครัฐ
27 เม.ย. 2560

นายทรรศิน จงอัศญากุล ประธานกรรมการบริหาร และรักษาการกรรมการผู้จัดการ บริษัท ไทยบริการอุตสาหกรรมและวิศวกรรม จำกัด (มหาชน) หรือ T เปิดเผยว่า ที่ประชุมสามัญผู้ถือหุ้นประจำปี 2560 มีมติเห็นชอบเปลี่ยนแปลงชื่อบริษัทจากเดิม “บริษัท ไทยบริการอุตสาหกรรมและวิศวกรรม จำกัด (มหาชน)” เปลี่ยนเป็น “บริษัท ที เอ็นจิเนียร์ริ่ง คอร์เปอร์เรชั่น จำกัด (มหาชน)”
สำหรับภาพรวมธุรกิจปี 2560 บริษัทตั้งเป้าหมายมีรายได้ราว 1,000 ล้านบาท โดยปัจจุบันมีมูลค่างานในมือ (Backlog) แล้วจำนวน 500 ล้านบาท ซึ่งจะทยอยรับรู้รายได้ทั้งหมดในปี 2560
นอกจากนี้ บริษัทยังอยู่ระหว่างรอผลการประมูลงานใหม่ มูลค่าประมาณ 7,000 ล้านบาท ซึ่งจะรู้ผลประมูลในช่วงครึ่งปีแรกของปีนี้ เบื้องต้นคาดได้งานประมาณ 10% ธุรกิจรับเหมาก่อสร้างในปี 2560 ยังคงมีการแข่งขันด้านราคาที่สูง
อย่างไรก็ตาม “บริษัทยังคาดหวังต่อโครงการลงทุนโครงสร้างพื้นฐานของรัฐที่จะมีมากขึ้น ซึ่งจะมีส่วนช่วยกระตุ้นให้ภาคเอกชนเกิดความมั่นใจและลงทุนตาม ซึ่งบริษัทมีเป้าหมายจะเข้าไปรับงานโครงการขนาดใหญ่ของรัฐจากผู้รับเหมารายใหญ่” นายทรรศิน กล่าว